દાહોદ: ગુજરાતની ક્રિકેટ ટીમમાં દાહોદ નજીકના નાનકડા ગ્રામ્ય વિસ્તાર રાબડાલની યુવતી ખેલાડી તરીકે ઉમદા પરફોર્મન્સ આપી દાહોદનું નામ રોશન કરી રહી છે. દાહોદ પાસેના રાબડાલની રીના બામણીયા નામે યુવતી ગુજરાત વિમેન્સ ક્રિકેટ એસોશિયનમાં જોડાઈને રાષ્ટ્રીય કક્ષાએ રમવાની સાથે પોતાનો અભ્યાસ પણ ખંતથી કરી રહી છે. છૂટક મજુરી કરતા પિતાના બહોળા પરિવારમાં ઉછરતી રીના બચપણથી જ ક્રિકેટમાં રસ હોઈ ખુલ્લા ખેતરોમાં ફળિયાના સમવયસ્કો સાથે કપડા ધોવાના ધોકાથી ક્રિકેટ રમતી. શાળામાં પણ તેનો ક્રિકેટનો રસ અકબંધ રહ્યો હતો.